23 की उम्र में देवगौड़ा को चुनौती, 27 साल में मंत्री बने; जब पार्टी मुश्किल में पड़ी, बचा ले गए
Karnataka Assembly Election Result 2023 Congress - Follow DK Shivakumar Politics, Net Worth, Property And Family Details Latest News On Dainik Bhaskar. साल 1985। दक्षिण का द्वार कहे जाने वाला कर्नाटक में विधानसभा चुनाव थे। चार बार के MLA और दो बार विधानसभा में विपक्ष के नेता रहे एचडी देवगौड़ा साथनूर सीट से चुनाव लड़ रहे थे।
साल 1985। दक्षिण का द्वार कहे जाने वाले कर्नाटक में विधानसभा चुनाव थे। चार बार के MLA और दो बार विधानसभा में विपक्ष के नेता रहे एचडी देवगौड़ा साथनूर सीट से चुनाव लड़ रहे थे।
कांग्रेस ने देवगौड़ा के सामने 23 साल के नौजवान लड़के को खड़ा कर दिया। राजनीति में कोई अनुभव न होने के बावजूद उस लड़के ने देवगौड़ा को कड़ी टक्कर दी। पर 15 हजार वोट से चुनाव हार गया। इस हार ने भी उस लड़के को पार्टी के बड़े नेताओं के करीब ला दिया।
लड़के का नाम था डीके शिवकुमार। वही डीके शिवकुमार अब कांग्रेस के नए संकटमोचक हैं। इस बार के चुनाव में कर्नाटक में कांग्रेस 135 सीटें जीत सकी, तो इसके पीछे सबसे बड़ा चेहरा शिवकुमार हैं। 13 मई को रिजल्ट आने के बाद से उनकी ही चर्चा है। ‘मैन ऑफ द कर्नाटक’ कहे जाने वाले 60 साल के डीके न्यूजमेकर, किंगमेकर बन चुके हैं।
अब डीके शिवकुमार मुख्यमंत्री बनने की रेस में सबसे आगे हैं। हालांकि अभी ये तय होना बाकी है कि कांग्रेस कर्नाटक को किसके हाथ में सौंपती है।
तो आखिर डीके शिवकुमार का कांग्रेस में इतना बड़ा कद कैसे हो गया? पहला चुनाव हारने वाले डीके शिवकुमार कांग्रेस की जीत के शिल्पकार कैसे बन गए?
इसे समझने के लिए 80 के दशक यानी इंदिरा गांधी के दौर में चलना होगा…
बात 1979 की है। कर्नाटक के पहले मुख्यमंत्री देवराज उर्स की इंदिरा गांधी के साथ अनबन हो गई थी। देवराज पार्टी से अलग हो गए। इसके बाद कर्नाटक यंग कांग्रेस का ज्यादातर कैडर देवराज के पाले में चल गया। उस वक्त डीके कॉलेज में पढ़ रहे थे और यूथ कांग्रेस के मेंबर थे।
यूनियन को टूटता देख, कांग्रेस ने डीके शिवकुमार को लोकल यूनिट डेवलप करने की कमान सौंप दी। डीके स्टूडेंट यूनियन के सेक्रेटरी बन गए। यहीं से डीके शिवकुमार की कांग्रेस में पैठ बनती गई। 6 साल बाद ही 1985 के चुनाव में कांग्रेस ने देवगौड़ा के सामने डीके शिवकुमार को उतार दिया। माना जाता है कि यहीं से डीके और देवेगौड़ा के बीच सियासी रंजिश की शुरुआत हुई।
इस चुनाव में एचडी देवगौड़ा ने दो सीटों होलानरसीपुर और बेंगलुरु के साथनूर सीट से नॉमिनेशन फाइल किया था। वे वोक्कालिगा समुदाय के बड़े नेता थे, इसलिए दोनों सीटों से जीत गए। बाद में देवगौड़ा ने साथनूर सीट छोड़ दी। यहां उपचुनाव हुए तो डीके शिवकुमार फिर मैदान में उतरे और जीत गए। डीके के असली सियासी करियर की शुरुआत यहीं से हुई। 
1989 में पहला चुनाव जीता, फिर कभी नहीं हारे
1989 में डीके शिवकुमार साथनूर से चुनाव जीते। एस. बंगारप्पा की सरकार में मंत्री बने। तब उनकी उम्र 27 साल थी। वे तब सबसे कम उम्र के मंत्री थे। डीके शिवकुमार और देवगौड़ा परिवार के बीच दूसरा सीधा मुकाबला हुआ। 1999 के विधानसभा चुनाव में उन्होंने पूर्व PM देवगौड़ा के बेटे एचडी कुमारस्वामी को साथनूर से हरा दिया।
डीके शिवकुमार लगातार 4 बार 1989, 1994, 1999 और 2004 में साथनूर से चुनाव जीते। मार्जिन हमेशा 40 हजार से ज्यादा ही रहा। 2008 से डीके कनकपुरा से चुनाव लड़ रहे हैं और अब तक कभी नहीं हारे। 1990 में कांग्रेस ने डीके को टिकट नहीं दिया, तो उन्होंने निर्दलीय चुनाव लड़ा। इस बार भी उनके सामने एचडी देवगौड़ा थे, पर शिवकुमार ने उन्हें हरा दिया।
इस जीत ने साबित किया कि कर्नाटक में एक कद्दावर नेता खड़ा हो चुका है। उनके सियासी रणनीति में माहिर होने का पहला सबूत साल 2004 में दिखा। लोकसभा चुनाव थे, डीके ने कनकपुरा लोकसभा सीट से बिना अनुभव वाली कांग्रेसी नेता तेजस्विनी गौड़ा को टिकट दिलवा दिया।
टिकट नामांकन की आखिरी तारीख को ही फाइनल हुआ था। तेजस्विनी का मुकाबला था एचडी देवगौड़ा से। नतीजा आया तो सभी हैरान रह गए, तेजस्विनी ने देवगौड़ा को एक लाख से ज्यादा वोटों से हरा दिया।
इस जीत से डीके बेंगलुरु रूरल एरिया से बड़े नेता के तौर पर उभरे। उनकी साख इतनी मजबूत हो गई कि समर्थक उन्हें 'कनकपुरदा बंदे' यानी कनकपुरा की चट्टान बुलाने लगे। 2004 में मुख्यमंत्री एसएम कृष्णा ने शिवकुमार को शहरी विकास मंत्री बनाया। एक्सपर्ट कहते हैं कि यहीं से राजनीति में शिवकुमार का कद और बिजनेस तेजी से बढ़ा।
करप्शन के आरोप में जेल गए, जीत के बाद उन दिनों को याद कर रोने लगे
13 मई को आए रिजल्ट में कांग्रेस को बहुमत मिला, तो डीके शिवकुमार मीडिया के सामने आए। बोलते हुए रोने लगे। कहा, ‘मैं भूल नहीं सकता कि श्रीमती सोनिया गांधी मुझसे जेल में मिलने आई थीं। BJP के लोगों ने मुझे जेल में डाल दिया था। तब मैंने पद पर रहने के बदले जेल में रहना चुना। सोनिया, राहुल से वादा किया था कि कर्नाटक जीत कर दिलाऊंगा। आज वादा पूरा हुआ।"
डीके शिवकुमार ने जिस दौर का जिक्र किया, वो 2019 का साल था। मनी लॉन्ड्रिंग और टैक्स चोरी से जुड़े एक मामले में 3 सितंबर 2019 को ईडी ने लगातार 4 दिन की पूछताछ के बाद डीके को गिरफ्तार कर लिया था। करीब चार महीने जेल में रहे, कर्नाटक विधानसभा चुनाव से पहले जमानत पर बाहर आए।
ईडी ने डीके को गिरफ्तार किया था, उस दिन का भी एक किस्सा है। कर्नाटक के लोगों ने ऐसे शख्स को रोते देखा, जो कभी सीधे अमित शाह से भिड़ गया था। उस दिन गणेश चतुर्थी थी।
शिवकुमार अपने पिता की समाधि पर जाना चाहते थे, लेकिन ईडी ने रोक दिया। इसके बाद टीवी पर डीके आंसुओं को रोकने की कोशिश करते दिखे। उस वक्त शिवकुमार के एक नजदीकी ने कहा था, 'यह कोई राजनीतिक नाटक नहीं था। वोक्कालिगा समुदाय के लोग गणेश चतुर्थी से बहुत गहराई से जुड़े हैं। डीके के साथ जैसा बर्ताव किया गया, इस क्षेत्र के समुदाय पर इसका प्रभाव पड़ना तय है।’
कर्नाटक के सबसे अमीर विधायक, पॉलिटिकल मैनेजमेंट में माहिर
चुनाव आयोग को दिए हलफनामे के मुताबिक, डीके की कुल संपत्ति 1413 करोड़ है।
डीके कई बार कांग्रेस को मुश्किल से निकाल चुके हैं, चाहे महाराष्ट्र हो या गुजरात। साल 2002 की बात है। महाराष्ट्र में 30 महीने पुरानी डेमोक्रेटिक फ्रंट (DF) की अगुआई वाली सरकार थी। मुख्यमंत्री विलासराव देशमुख थे। अचानक 9 विधायकों ने कह दिया कि वे देशमुख सरकार को समर्थन नहीं देंगे।
CM देशमुख का कहना था कि सरकार के पास कुल 288 विधायकों में से 150 विधायकों का समर्थन है। इसमें कांग्रेस के 74, NCP के 61 विधायक हैं। 12 में से 9 निर्दलीय विधायकों का समर्थन भी DF के पास है। विपक्षी पार्टी BJP के पास 56 और शिवसेना के पास 69 विधायक थे।
भाजपा की अगुआई वाली विपक्षी पार्टी देशमुख सरकार के खिलाफ अविश्वास प्रस्ताव लेकर आई, लेकिन देशमुख सरकार बचाने में कामयाब रहे। इसके पीछे डीके शिवकुमार ही थे। वे महाराष्ट्र की राजनीति में एक्टिव थे। देशमुख सरकार संकट में आई, तो एक हफ्ते तक डीके ने DF के विधायकों को बेंगलुरु के अपने रिसॉर्ट में रखा। इससे देशमुख सरकार बच गई। विपक्षी दल कांग्रेस गठबंधन को नहीं तोड़ पाई।
इसी तरह 2017 में गुजरात में भी डीके ने मास्टरस्ट्रोक खेला। सोनिया के बेहद करीबी रहे अहमद पटेल की राज्यसभा सीट दांव पर थी। कांग्रेस पार्टी ने कर्नाटक के CM सिद्धारमैया और प्रदेश अध्यक्ष जी परमेश्वर को साइडलाइन कर शिवकुमार को जिम्मेदारी दी। उनसे गुजरात के विधायकों की मेजबानी करने के लिए कहा।
कांग्रेस को डर था कि BJP उसके विधायकों के बीच सेंध लगा सकती है। डीके ने गुजरात के 44 कांग्रेस विधायकों को बेंगलुरु के रिसॉर्ट में रखा। इससे अहमद पटेल चुनाव जीत गए। उन्होंने जीत का क्रेडिट डीके को दिया।
ED की रडार पर, करप्शन के 19 केस दर्ज
2018 में डीके शिवकुमार पर ED का एक्शन शुरू हो गया। उन पर मनी लॉन्ड्रिंग, टैक्स चोरी समेत 19 से ज्यादा मामले दर्ज हैं। कर्नाटक के पॉलिटिकल एक्सपर्ट दावा करते हैं कि BJP ने डीके शिवकुमार को तोड़ने के लिए पूरी ताकत झोंक दी थी। ऐसा भी कहा गया कि यदि वे BJP जॉइन कर लेते हैं, तो जांच से बच सकते हैं, पर डीके कांग्रेस में बने रहे। उनके पिता केम्पेगौड़ा भी कांग्रेस में थे और विधायक रहे।
BJP नेता के रिश्तेदार, दामाद CCD फाउंडर के बेटे
डीके की बेटी ऐश्वर्या शिवकुमार की शादी 2020 में अमर्त्य हेगड़े से हुई थी। अमर्त्य कैफे कॉफी डे यानी CCD के फाउंडर रहे वीजी सिद्धार्थ के बेटे और कर्नाटक के कद्दावर नेता एसएम कृष्णा के पोते हैं। एसएम कृष्णा 40 साल से ज्यादा वक्त तक कांग्रेस में रहे। केंद्रीय मंत्री के अलावा CM भी बने, लेकिन 2017 में BJP में शामिल हो गए थे।
माता-पिता ने भगवान शिव से बच्चे की मन्नत मांगी थी, इसलिए नाम पड़ा शिवकुमार 
डीके शिवकुमार के नाम के पीछे भी एक किस्सा है। कहा जाता है कि पिता केम्पेगौड़ा और माता गौरम्मा को तीन साल तक बच्चा नहीं हुआ। वे भगवान शिव के मंदिर शिवालधप्पा गए। वहां बच्चे के लिए प्रार्थना की। इसके बाद उन्हें बेटा हुआ। बच्चे का नाम उन्होंने शिवकुमार रखा। उनके गांव का नाम डोड्डालाहल्ली है, पिता का नाम केम्पेगौड़ा। इसलिए शिवकुमार का नाम हो गया डोड्डालाहल्ली केम्पेगौड़ा शिवकुमार, यानी डीके शिवकुमार।